En mand har mandag eftermiddag mellem klokken 14.30 og klokken 15 tabt en pakke med 50 morfinpiller af navnet Temgesic. Manden købte pillerne på Mariager Apotek og gik efterfølgende til Superbrugsen og videre til Rosengade. Klokken 15 opdagede manden at han havde tabt pillerne og kontaktede Nordjyllands Politi. De advarer nu mod pillerne, der kan være farlige at indtage. - De slår ikke folk ihjel, men vi er lidt bekymrede for at børn måske kan finde på at indtage dem, siger vagtchef ved Nordjyllands Politi Mogens Hougesen. Finder man pillerne, skal man aflevere dem til en læge, til det nærmeste apotek eller til Nordjyllands Politi.

Opsummering:
Nordjyllands Politi advarer mod tabte piller, der kan være farlige.